มันนี่ทูเดย์
ลีสซิ่งไอซีบีซี (ไทย) เมินรถคันแรก
16 เม.ย. 2556

ลีสซิ่งไอซีบีซี (ไทย) เมินรถคันแรก
นายองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า กลยุทธ์ในปีนี้ บริษัทยังคงตั้งเป้าการเติบโตแบบอนุรักษนิยม เพราะยังไม่แน่ใจกับยอดขายรถป้ายแดงว่าจะได้รับผลกระทบจากโครงการรถคันแรกมากน้อยแค่ไหน 
ดังนั้น จึงเพิ่มความสำคัญกับสินเชื่ออุปกรณ์เครื่องจักรมากขึ้นด้วย ซึ่งก็ให้ผลตอบแทนดีเช่นกัน โดยมีอัตราดอกเบี้ยเริ่มต้นที่ 4% กำหนดเงินดาวน์ไว้ที่ 15% และให้ผ่อนค่างวดได้ 36-60 เดือน
สำหรับดอกเบี้ยรถป้ายแดงอยู่ที่ 2.55-2.65% และมีกำไรน้อยมาก จึงเน้นรถยี่ห้อตลาดอย่างโตโยต้าและอีซูซุเป็นหลัก กำหนดเงินดาวน์ขั้นต่ำ 15-20% ให้ผ่อนสูงสุด 60 เดือน ส่วนอัตราดอกเบี้ยรถมือสองเริ่มต้นที่ 3.75% รับรถอายุไม่เกิน 10 ปี ให้วงเงิน 80% ของราคาประเมิน กำหนดเงินดาวน์ขั้นต่ำ 20% ให้ผ่อนสูงสุด 60 เดือน เน้นทำตลาดผ่านเต็นท์ขายรถมือสองเป็นหลัก
คลังฉวยโอกาสบาทแข็งเร่งใช้คืนหนี้ญี่ปุ่น
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า สบน.ได้เจรจาชำระคืนหนี้ในส่วนที่กระทรวงการคลังค้ำประกันให้รัฐวิสาหกิจมีเงินกู้ 6 หมื่นล้านเยน หรือประมาณ 2 หมื่นล้านบาท โดยเป็นภาระหนี้จากไจกาของญี่ปุ่นทั้งหมด และไจกาตกลงยอมให้ชำระคืนก่อนกำหนดโดยไม่คิดเบี้ยปรับเงินเพิ่มแต่อย่างใด 
ทั้งนี้ คาดว่าจะชำระให้เสร็จสิ้นภายในงบประมาณปี 2556 เพราะหนี้เงินกู้ต่างประเทศที่มีปัญหาและกระทบกับค่าเงินบาท จะเป็นสกุลเงินเยนเป็นหลัก จึงเร่งเจรจาชำระหนี้ดังกล่าว ส่วนที่เหลือเป็นภาระหนี้ของค่าเงินสกุลอื่น โดยรัฐบาลได้เลือกใช้การเปลี่ยนสกุลเงิน จึงทำให้ไม่เป็นภาระในเรื่องความเสี่ยงอัตราแลกเปลี่ยน
นอกจากนี้ ยังจัดทำแผนการชำระหนี้เงินกู้ล่วงหน้าในปี 2557 เพื่อลดการแข็งค่าเงินบาท และมองว่าภาระหนี้ของรัฐบาลที่เป็น 5 ล้านล้านบาท หรือเพียงร้อยละ 0.4 ของจีดีพีเท่านั้น จึงอาจจะช่วยลดผลกระทบค่าเงินได้เพียงเล็กน้อยเท่านั้น